LIETUVOS RESPUBLIKOS

DRAUDIMO PRIEŽIŪROS KOMISIJOS

NUTARIMAS

DĖL LIETUVOS RESPUBLIKOS DRAUDIMO PRIEŽIŪROS KOMISIJOS 2007 M. LIEPOS 10 D. NUTARIMO Nr. N-59 „DĖL pensijų anuitetų veiklos ir informacijos pensijų anuiteto sutarčių draudimo taisyklėse“ PAKEITIMO

2011 m. rugsėjo 20 d. Nr. N-350

Vilnius

Lietuvos Respublikos draudimo priežiūros komisija nutaria:

1. Pakeisti Lietuvos Respublikos draudimo priežiūros komisijos 2007 m. liepos 10 d. nutarimą Nr. N-59 „Dėl pensijų anuitetų veiklos ir informacijos pensijų anuiteto sutarčių draudimo taisyklėse“ (Žin., 2007, Nr. 78-3185; 2008, Nr. 66-2526) ir jį išdėstyti nauja redakcija:

„LIETUVOS RESPUBLIKOS

DRAUDIMO PRIEŽIŪROS KOMISIJA

NUTARIMAS

DĖL pensijų anuitetų veiklos ir informacijos pensijų anuiteto sutarčių draudimo taisyklėse

Vadovaudamasi Lietuvos Respublikos draudimo įstatymo (Žin., 2003, Nr. 94-4246) 193 straipsnio 1 dalies 6 punktu ir Lietuvos Respublikos pensijų kaupimo įstatymo (Žin., 2003, Nr. 75-3472) 24 straipsnio 2 dalimi, Lietuvos Respublikos draudimo priežiūros komisija nutaria:

1. Nustatyti, kad gyvybės draudimo įmonė, priėmusi sprendimą vykdyti pensijų anuitetų veiklą pagal Lietuvos Respublikos pensijų kaupimo įstatyme nustatytas sąlygas (toliau – pensijų anuitetų veikla), prieš pradėdama šią veiklą, privalo Lietuvos Respublikos draudimo priežiūros komisijai (toliau – Priežiūros komisija) pateikti šiuos dokumentus:

1.1. dokumentą, patvirtinantį gyvybės draudimo įmonės kompetentingo organo priimtą sprendimą dėl pensijų anuitetų veiklos vykdymo;

1.2. pensijų anuiteto sutarčių draudimo taisykles, kuriose turi būti nurodyta Lietuvos Respublikos draudimo įstatyme numatyta informacija ir Lietuvos Respublikos pensijų kaupimo įstatyme nurodyta informacija, susijusi su pensijų anuitetu ir jo mokėjimu. Pensijų anuiteto sutarčių draudimo taisyklėse taip pat turi būti nurodyta ir šio nutarimo 4 punkte numatyta informacija.

2. Priežiūros komisija, gavusi šio nutarimo 1 punkte nurodytus dokumentus, per 30 dienų nuo jų gavimo dienos priima sprendimą dėl įmonės įtraukimo į viešai Priežiūros komisijos interneto tinklalapyje skelbiamą Gyvybės draudimo įmonių, vykdančių pensijų anuitetų veiklą, sąrašą.

3. Priežiūros komisija turi teisę atsisakyti įtraukti gyvybės draudimo įmonę į Gyvybės draudimo įmonių, vykdančių pensijų anuitetų veiklą, sąrašą, jeigu pateikti dokumentai neatitinka teisės aktų reikalavimų. Priežiūros komisija turi teisę reikalauti, kad per jos nurodytą laikotarpį būtų pašalinti nustatyti trūkumai ir būtų pateikti teisės aktų reikalavimus atitinkantys dokumentai.

4. Pensijų anuiteto sutarčių draudimo taisyklėse turi būti:

4.1. Numatyta ikisutartinė gyvybės draudimo įmonės pareiga asmeniui, ketinančiam sudaryti pensijų anuiteto sutartį, raštu pateikti:

4.1.1. informaciją apie siūlomas pensijų anuitetų rūšis, nurodant pagal kiekvieną pensijų anuiteto rūšį pirmą kartą mokamo pensijų anuiteto dydį;

4.1.2. siūlomų pensijų anuitetų rūšių analizę, nurodant pagrindines pensijų anuitetų mokėjimo sąlygas (pagrindinius kiekvienos pensijų anuiteto rūšies ypatumus, siūlomų pensijų anuitetų rūšių panašumus ir skirtumus bei kitą gyvybės draudimo įmonės nuožiūra teiktiną informaciją apie pensijų anuitetų rūšis);

4.1.3. informaciją apie tai, kad, pasirinkus pensijų anuiteto rūšį ir sudarius pensijų anuiteto sutartį, sutarties pakeitimai, susiję su pensijų anuiteto rūšies keitimu, nėra galimi.

4.2. Numatyta delspinigių mokėjimo tvarka, gyvybės draudimo įmonei pažeidus pensijų anuiteto sutartyje nustatytą pensijų anuiteto mokėjimo terminą.

4.3. Vartojami pensijų anuitetų rūšių pavadinimai, atitinkantys Priežiūros komisijos interneto tinklalapyje skelbiamus pensijų anuitetų rūšių pavadinimus ir apibrėžimus.

5. Gyvybės draudimo įmonėms, kurios jau vykdo pensijų anuitetų veiklą, šio nutarimo 1–4 punktai nėra taikomi.

6. Gyvybės draudimo įmonė, pakeitusi pensijų anuiteto sutarčių draudimo taisykles, per 5 darbo dienas Priežiūros komisijai privalo pateikti:

6.1. informaciją apie atliktus pakeitimus pensijų anuiteto sutarčių draudimo taisyklėse;

6.2. naują draudimo taisyklių redakciją elektronine forma.

7. Jei gyvybės draudimo įmonė, vykdanti pensijų anuitetų veiklą, priima sprendimą nuo tam tikros datos nutraukti naujų pensijų anuiteto sutarčių sudarymą, ji Priežiūros komisijai privalo pateikti dokumentą, patvirtinantį gyvybės draudimo įmonės kompetentingo organo priimtą sprendimą dėl pensijų anuitetų veiklos naujų pensijų anuiteto sutarčių pagrindu nutraukimo. Šis dokumentas Priežiūros komisijai privalo būti pateiktas prieš 6 mėnesius iki sprendime nurodytos datos, nuo kurios nutraukiamas naujų pensijų anuiteto sutarčių sudarymas. Priežiūros komisija sprendime nurodytą dieną išbraukia šią įmonę iš viešai Priežiūros komisijos interneto tinklalapyje skelbiamo Gyvybės draudimo įmonių, vykdančių pensijų anuitetų veiklą, sąrašo.“

2. Nustatyti, kad šis nutarimas įsigalioja nuo 2012 m. gegužės 1 d.

Lietuvos Respublikos draudimo

priežiūros komisijos pirmininkas	Mindaugas Šalčius